《高阳台 寄胜力》
清代·李符

浦湿芦花，林翻柿叶，秣陵秋雨秋风。京国离筵，难忘佛阁双松。

倦游只恋江南住，闻故人、曾到山东。别青门、两听花鹃，三见霜鸿。

鹤头书下芙蓉幕，转铜驼旧巷，扑鬓尘红。玉蝀天街，朝朝缓过骄骢。

黄盘锦制朝衫称，胜年时、狐腋蒙茸。但愁君、米一囊轻，酒五杯空。

作者简介：（1639—1689）清浙江秀水人，原名符远，字分虎，号耕客，又号桃乡。善诗词，工骈体。与兄李绳远、李良年号浙西三李。与朱彝尊等结诗社。后客居福建茶官署，暴卒。有《香草居集》。